Na temelju članka 90.a Zakona o lokalnoj i područnoj (regionalnoj) samoupravi (''Narodne novine'', broj 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15-ispravak, 123/17, 98/19 i 144/20), članka 3. Zakona o plaćama u lokalnoj i područnoj (regionalnoj) samoupravi („Narodne novine“, broj 28/10) i članka 37. Statuta Grada Šibenika („Službeni glasnik Grada Šibenika“, broj 2/21), Gradsko vijeće Grada Šibenika na prijedlog Gradonačelnika, na 12. sjednici održanoj 19. prosinca 2022. godine, donosi

**O D L U K U**

**o određivanju plaće i drugih prava gradonačelnika i zamjenika**

**gradonačelnika**

Članak 1.

Ovom Odlukom određuju se osnovica i koeficijenti za obračun plaće gradonačelnika i zamjenika gradonačelnika (u nastavku teksta: dužnosnici) te druga prava dužnosnika.

Članak 2.

Plaću dužnosnika, čini umnožak koeficijenta i osnovice za obračun plaće, uvećan za 0,5% za svaku navršenu godinu radnog staža, ukupno najviše za 20%.

Članak 3.

Osnovica za obračun plaće dužnosnika jednaka je osnovici koja se primjenjuje na obračun plaće državnih dužnosnika.

Članak 4.

Koeficijenti iz članka 1. ove Odluke iznose:

- za obračun plaće gradonačelnika – 6,40,

- za obračun plaće zamjenika gradonačelnika – 5,40.

Članak 5.

Dužnosnik koji dužnost obavlja profesionalno, ostvaruje pravo na plaću i druga prava određena posebnim zakonima (kao što su: prava iz mirovinskog osiguranja, zdravstvenog osiguranja, prava po osnovi rodiljinog dopusta i sl.), a vrijeme obavljanja dužnosti uračunava mu se u staž osiguranja.

Dužnosnik koji dužnost obavlja profesionalno, ima pravo na naknadu stvarnih materijalnih troškova nastalih u svezi s obnašanjem dužnosti, kao što su: putni troškovi i drugi troškovi (trošak prijevoza, dnevnica za službeno putovanje, trošak noćenja) kao i neka druga prava, kao što su: pravo na korištenje službenog automobila i sl.

Troškovi noćenja priznaju se u visini stvarno plaćenih izdataka, a visina dnevnice za službeno putovanje utvrđuje se u visini koju Vlada RH propisuje za korisnike koji se financiraju iz državnog proračuna.

Dužnosnik koji dužnost obavlja profesionalno, nema pravo na naknadu za neiskorišteni godišnji odmor, plaćeni i neplaćeni dopust, regres, jubilarnu nagradu, otpremninu, dodatak na plaću zbog stupnja obrazovanja niti mu pripada pravo na bilo kakve dodatke na plaću (osim prava iz članka 2. Odluke, odnosno uvećanje za 0,5% za svaku navršenu godinu radnog staža, ukupno najviše za 20%).

Članak 6.

Rješenja o utvrđivanju plaće dužnosnika donosi pročelnik Službe Tajništva Grada – Tajnik Grada Šibenika.

Članak 7.

Koeficijenti i osnovica za obračun plaće iz ove Odluke primjenjivat će se na obračun plaće za mjesec prosinac 2022. godine i dalje.

Članak 8.

Stupanjem na snagu ove Odluke prestaje važiti Odluka o plaći i drugim pravima gradonačelnika i zamjenika gradonačelnika iz radnog odnosa („Službeni glasnik Grada Šibenika“, broj 8/10, 9/15, 11/15 i 9/19).

Članak 9.

Ova Odluka stupa na snagu prvog dana od dana objave u „Službenom glasniku Grada Šibenika“.

KLASA: 120-01/22-01/03

URBROJ: 2182-1-02/1-22-2

Šibenik, 19. prosinca 2022.

PREDSJEDNIK

dr.sc.Dragan Zlatović,v.r.